《墙上难为趋》
魏晋·傅玄

门有车马客，骖服若腾飞。革组结玉佩，蘩藻纷葳蕤。

冯轼垂长缨，顾盻有馀辉。贫主屣弊履，整比蓝缕衣。

客曰嘉病乎，正色意无疑。吐言若覆水，摇舌不可追。

渭滨渔钓翁，乃为周所咨。颜回处陋巷，大圣称庶几。

苟富不知度，千驷贱采薇。季孙由俭显，管仲病三归。

夫差耽淫侈，终为越所围。遗身外荣利，然后享巍巍。

迷者一何众，孔难知德希。甚美致憔悴，不如豚豕肥。

杨朱泣路歧，失道令人悲。子贡欲自矜，原宪知共非。

屈伸各异势，穷达不同资。夫唯体中庸，先天天不违。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。